কেটে গিয়েছে ৪ দিন, এখনও অন্ধকার সুড়ঙ্গে আটকে ৮ শ্রমিক

ওয়েব ডেস্ক: এক এক করে কেটে গিয়েছে চারদিন। এখনও কাদাজল ভর্তি, অন্ধকার সুড়ঙ্গের ভেতর আটকে আট শ্রমিক। সেই সঙ্গে তেলঙ্গানার (Telengana) শ্রীশৈলম সুড়ঙ্গে (Tunnel Collapse) আটকে পড়া আট শ্রমিককে উদ্ধারের লড়াই চতুর্থ দিনে গড়াল। জাতীয় বিপর্যয় মোকাবিলা বাহিনী (NDRF) ও অন্যান্য উদ্ধারকারী দল আপ্রাণ চেষ্টা চালিয়ে যাচ্ছে। কিন্তু শেষ ৪০ থেকে ৪৫ মিটার পথ পেরোতে গিয়ে বারবার বাধার সম্মুখীন হতে হচ্ছে তাঁদের। সুড়ঙ্গের ভেতরে জমে থাকা জল ও কাদা উদ্ধারকাজকে বারবার থমকে দিচ্ছে।

উদ্ধারকাজে গতি আনতে বিশেষজ্ঞ ‘র‌্যাট হোল মাইনার’দের (Rat Hole Miner) ডাকা হয়েছে। সোমবার একটি দল ঘটনাস্থলে পৌঁছয় এবং মঙ্গলবার আরও একটি দল কাজে যোগ দেয়। সুড়ঙ্গের ভেতরে জল ও কাদা জমে থাকায় দ্রুত উদ্ধার সম্ভব হচ্ছে না। রবিবার থেকেই সেগুলি বের করার কাজ শুরু হলেও, পরিস্থিতি এখনও কঠিন। শেষ ৪০-৪৫ মিটার পথ পেরোতে গিয়েই মূল সমস্যার মুখে পড়ছে উদ্ধারকারী দল।

আরও পড়ুন: ইউনুসের আমলে বেড়েছে ভারতীয় পণ্যের আমদানি! দেখুন রিপোর্ট

এদিকে আটকে পড়া শ্রমিকদের পরিবারের সদস্যরা উদ্বেগে দিন কাটাচ্ছেন। তাঁদের মধ্যে রয়েছেন সানি সিংহের ভাই রাজেশ, যিনি আশাবাদী যে খুব শীঘ্রই ভালো খবর পাবেন। সানির এক আত্মীয়, যিনি দুর্ঘটনার সময় সুড়ঙ্গের বাইরে ছিলেন, তিনিও বারবার খবর নেওয়ার চেষ্টা করছেন। তবে সময় যত গড়াচ্ছে, উৎকণ্ঠা ততই বাড়ছে।

উল্লেখ্য, গত শনিবার সকাল সাড়ে ৮টা নাগাদ তেলঙ্গানার শ্রীশৈলম জলবিদ্যুৎ প্রকল্পের অন্তর্গত একটি সুড়ঙ্গের একাংশ আচমকাই ধসে পড়ে। সেই সময় সেখানে কাজ করছিলেন আটজন শ্রমিক। তাঁরা সেখানেই আটকে পড়েন। এদিকে তাঁদের সঙ্গে বাইরের যোগাযোগ সম্পূর্ণ বিচ্ছিন্ন হয়ে যায়। ঘটনার পর উদ্ধারকাজ শুরু হলেও এখনও পর্যন্ত শ্রমিকদের অবস্থান সম্পর্কে নিশ্চিত হতে পারেননি উদ্ধারকারীরা। তবে আশার আলো, উদ্ধারকারী দল সুড়ঙ্গের শেষ ধাপে পৌঁছে গিয়েছে।